B4-0059, 0075, 0108, 0119 και 0143/97

Ψήφισμα σχετικά με το Ιράν

Το Ευρωπαϊκό Κοινοβούλιο,

A. υπενθυμίζοντας τα προηγούμενα ψηφίσματά του που καταδικάζουν τις κατάφωρες και συστηματικές παραβιάσεις των ανθρωπίνων δικαιωμάτων στο Ιράν και την άσκηση τρομοκρατίας εκ μέρους της Ισλαμικής Δημοκρατίας του Ιράν κατά εξόριστων αντιφρονούντων και των οικογενειών τους,

Β. υπογραμμίζοντας τη σπουδαιότητα της δήλωσης της 13ης Φεβρουαρίου 1997 της Προεδρίας του Συμβουλίου, εξ ονόματος της ΕΕ, σχετικά με την 8η επέτειο της επικήρυξής (φετβά) του Salman Rushdie,

Γ. επισημαίνοντας την πρόσφατη έκθεση του Οκτωβρίου 1996 του Ειδικού Αντιπροσώπου στη Γενική Συνέλευση των Ηνωμένων Εθνών στην οποία αναφέρεται ότι η κατάσταση των ανθρωπίνων δικαιωμάτων στο Ιράν έχει επιδεινωθεί κατά το προηγούμενο δωδεκάμηνο,

Δ. εκφράζοντας μεγάλη ανησυχία για πρόσφατες πληροφορίες σχετικά με τον τουφεκισμό, το θάνατο και τη σύλληψη ατόμων κατά τη διάρκεια των πρόσφατων διαδηλώσεων σε όλη τη χώρα,

Ε. εκφράζοντας την ανησυχία του για τον υψηλό αριθμό εκτελέσεων στο Ιράν που σύμφωνα με την έκθεση του Ιανουαρίου της Διεθνούς Αμνηστίας τουλάχιστον διπλασιάστηκε κατά το 1996,

ΣΤ. εκφράζοντας μεγάλη ανησυχία για τις τρομοκρατικές δραστηριότητες του ιρανικού καθεστώτος και τις απειλές κατά δικαστικών εκπροσώπων ενός κράτους μέλους που κατηγόρησε την ηγεσία του ιρανικού καθεστώτος για άμεση συμμετοχή στους φόνους εξορίστων ιρανών αντιφρονούντων,

Ζ. εκφράζοντας την ανησυχία του για το γεγονός ότι ιδιωτικό ίδρυμα στο Ιράν έχει αυξήσει την αμοιβή για την εκτέλεση της θανατικής καταδίκης (φετβά) του Salman Rushdie από 2 εκατομμύρια σε 2,5 εκατομμύρια δολλάρια ΗΠΑ, προσφορά που έχει πλέον επεκταθεί και σε μη μουσουλμάνους,

Η. καταδικάζοντας τη σύλληψη, στις 28 Ιανουαρίου 1997, του συγγραφέα και εκδότη Faraj Sarkuhi, την τέταρτη σύλληψή του σε διάστημα δώδεκα μηνών, παρά τις πιέσεις των διεθνών οργανώσεων για την προάσπιση των ανθρωπίνων δικαιωμάτων, ανησυχώντας δε βαθύτατα για την ασφάλειά του,

Θ. θορυβημένο για την καταπίεση αντιφρονούντων διανοουμένων στο Ιράν και ιδίως για τους αδιαλεύκαντους θανάτους ατόμων που συνυπογράφουν τη «Δήλωση των 134", την οποία είχε επίσης υποστηρίξει ο Faraj Sarkouhi,

Ι. καταθορυβημένο από πληροφορίες για εντατικοποίηση της καταστολής εις βάρος μελών της κοινότητας Baha'i, ιδίως για τις θανατικές καταδίκες εις βάρος φυλακισμένων μελών αυτής της θρησκευτικής μειονότητας,

ΙΑ. καταδικάζοντας την πρόσφατη επίθεση με όλμους κατά του γραφείου της αντιπολίτευσης των Μουτζαχεντίν στη Βαγδάτη που προκάλεσε το θάνατο και τον τραυματισμό πολιτών,

ΙΒ. εκφράζοντας την ανησυχία του για τη συνεχιζόμενη δίωξη γυναικών που παραβιάζουν τον κώδικα ηθικής, όπως συνέβη στην περίπτωση της Sheyda Khoramzadeh Esfahani, κατά της οποίας επεβλήθη πρόσφατα θανατική ποινή[semigr ]

Το Ευρωπαϊκό Κοινοβούλιο,

1. καταδικάζει τις επανειλημμένες παραβιάσεις των ανθρωπίνων δικαιωμάτων στο Ιράν και απαιτεί από το ιρανικό καθεστώς να συμμορφωθεί προς τους διεθνείς κανόνες των δικαιωμάτων του ανθρώπου[semigr ]

2. επιβεβαιώνει ότι καταδικάζει επίσημα τη φετβά κατά του κ. Rushdie[semigr ]

3. καταδικάζει τη σύλληψη του κ. Sarkuhi από τις ιρανικές αρχές και ζητεί την άμεση ελευθέρωσή του[semigr ]

4. καλεί τις δικαστικές αρχές στο Ιράν να επανεξετάσουν τις περιπτώσεις των κρατουμένων Baha'i που καταδικάσθηκαν σε θάνατο για τις θρησκευτικές τους πεποιθήσεις[semigr ]

5. καταδικάζει τις συνεχείς διακρίσεις εις βάρος των γυναικών στο Ιράν και την παραβίαση των δικαιωμάτων τους[semigr ]

6. καταδικάζει το γεγονός ότι οι οργανώσεις εργαζομένων στον τομέα του πετρελαίου ετέθησαν εκτός νόμου και κατεστάλη η ελευθερία του συνεταιρίζεσθαι μέσω της σύλληψης εργαζομένων[semigr ]

7. καταδικάζει την χρήση πυραύλων, εκ μέρους του ιρανικού καθεστώτος, κατά της Βαγδάτης ως τρομοκρατική πράξη στην επικράτεια ξένου κράτους[semigr ]

8. αποδοκιμάζει τις πρόσφατες εκτεταμένες συλλήψεις και τον βασανισμό κρατουμένων για λόγους συνειδήσεως καθώς και την ραδιοφωνική μετάδοση των δήθεν ομολογιών πολιτικών κρατουμένων από τους ιρανόφωνους ραδιοφωνικούς σταθμούς, κατά παράβαση διεθνών συμβάσεων[semigr ]

9. καλεί το Συμβούλιο και τα κράτη μέλη να αυξήσουν τις διπλωματικές πιέσεις στο Ιράν προκειμένου να συμμορφωθεί προς τους διεθνείς κανόνες για τα ανθρώπινα δικαιώματα, και να συζητήσουν με το Ευρωπαϊκό Κοινοβούλιο την πολιτική του «κριτικού διαλόγου» με το Ιράν[semigr ]

10. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, τις κυβερνήσεις και τα κοινοβούλια των κρατών μελών, στο Γενικό Γραμματέα των Ηνωμένων Εθνών και στον πρόεδρο της Επιτροπής Ανθρωπίνων Δικαιωμάτων των Ηνωμένων Εθνών.